钦定古今图书集成/理学汇编/文学典/第112卷 > 黄朝相 > 陈昂
## 钦定古今图书集成/理学汇编/文学典/第112卷 > 黄朝相 > 陈昂

按《列朝诗集》：昂字云仲，自号白云先生。《竟陵锺惺传》
曰：“白云先生陈昂者，福建莆田黄石街人也。所居所
至，人皆不知何许人。自隐于诗，性命以之。”独与马公
子用昭善。先生诗所谓“自天亡我友”者，即其人也。莆
田中倭城破，领妻子奔豫章，织草屦为日不给。继之
以卜。汎彭蠡，憩匡庐山。已，入楚，由江陵入蜀，附僧舟
“佣爨以往，至亦辄佣于僧，遂遍历三峡、剑门之胜，登
峨眉焉。所佣僧辄死。反自蜀寓江陵、松滋、公安、巴陵
诸处，至金陵，姚太守稍客之，给居食。久之，姚太守亦
死，无所依，卖卜秦淮。或自榜片纸于扉，为人佣作诗
文。巷中人有小小庆吊，持百钱斗米与之，随所求以
应，无则又卖卜，或杂以织屦。”而林古度与其兄楙者，
闽人，寓居金陵。一日过其门，见所榜片纸于扉，突入
其室，问，知为莆田人，颇述其平生。一扉之内，席床缶
灶，败纸退笔错处其中，检其诗诵之。是时古度虽年
少，颇晓其大意，称之。每称其一诗，辄反面向壁，流涕
呜咽，至于失声。其后每过门，辄袖饼饵食之辄喜，复
出其诗，泣如前。居数年，竟穷以死。其子仓皇出觅棺，
衣舁之中野。古度兄弟急走索其集，无所得，得手书
五言今体一帙。其《自序》略云：“昂壮夫时，尤嗜五言，第
家贫无多。古书得王右丞即诵读，右丞得杜工部即
诵读。工部间取其所中规中矩者，时或一周旋之，又
时或一折旋之，含笔腐毫，研精殚思。今观其五言律
七百”首，则先生所学所得，尽此数言矣。其《云末》一卷
为排律，亦不存。谢兆申云：“有集十六卷，在江浦族人
家。”